钦定古今图书集成/明伦汇编/氏族典/第166卷 > 《廖用贤尚友录》 > 栾盈
## 钦定古今图书集成/明伦汇编/氏族典/第166卷 > 《廖用贤尚友录》 > 栾盈

按《左传》襄公二十一年，栾桓子娶于范宣子，生怀子。
范鞅以其亡也，怨栾氏，故与栾盈为公族大夫而不
相能。桓子卒，栾祁与其老州宾通，几亡室矣。怀子患
之。祁惧其讨也，愬诸宣子曰：“盈将为乱，以范氏为死
桓主而专政矣。曰：‘吾父逐鞅也，不怒而以宠报之。又
与吾同官而专之，吾父死而益富；死吾父而专于国，
有死而已，吾蔑从之矣。其谋如是，惧害于主，吾不敢
不言’。”范鞅为之征。怀子好施，士多归之。宣子畏其多
士也，信之。怀子为下卿。宣子使城著而遂逐之。秋，栾盈出奔楚。